รายงานพิเศษ รัฐบาลห่วงแรงงานที่ประกอบอาชีพอิสระกว่า 20 ล้านคน
รัฐบาลห่วงแรงงานที่ประกอบอาชีพอิสระกว่า 20 ล้านคน ที่ยังเข้าไม่ถึงสวัสดิการทางสังคม จึงได้เร่งสร้างความรู้ ความเข้าใจและกระตุ้นใช้มาตรการจูงใจ เพื่อส่งเสริมให้แรงงานเข้าถึงหลักประกันทางสังคมได้รับความคุ้มครองและได้รับสิทธิประโยชน์อย่างทั่วถึง เป็นไปตามยุทธศาสตร์ชาติ 20 ปี ด้านการสร้างความเสมอภาคและเท่าเทียม 

ระบบการประกันสังคมเป็นโครงการบริหารทางสังคมในระยะยาวอีกระบบหนึ่งที่รัฐเป็นผู้ดำเนินการจัดขึ้น เพื่อดูแลคุ้มครองคนทำงานและคนที่ประกอบอาชีพอิสระ ซึ่งหลายคนสงสัยว่า แรงงานอิสระ คือใคร “แรงงานอิสระ” หมายถึง คนทำงานที่ไม่มีนายจ้าง อาทิ พ่อค้าแม่ค้า เกษตรกร คนขับวินมอเตอร์ไซต์ คนขับรถแท็กซี่ ทนายความ คนรับซื้อของเก่า หาบเร่แผงลอย ช่างเสริมสวยตัดผมและรับจ้างทั่วไป อาชีพเหล่านี้ล้วนแต่เป็นแรงงานอิสระ รัฐบาลจึงเร่งผลักดันให้แรงงานทุกกลุ่มมีหลักประกันแห่งการคุ้มครอง เพื่อวางรากฐานสังคมให้มีความมั่นคงและประชาชนอยู่ดีมีสุข ด้วยการส่งเสริมคนที่ประกอบอาชีพอิสระเกิดการประกันตนโดยสมัครใจในระบบประกันสังคมมาตรา 40 ที่รัฐบาลออกแบบมาสำหรับผู้มีรายได้น้อย มี 3 ทางเลือก ให้เลือกตามความสามารถในการจ่ายเงิน ทางเลือกที่ 1จ่ายเงินวันละ 3 บาท หรือ 70 บาทต่อเดือน ได้สิทธิคุ้มครอง 3 กรณี ทางเลือกที่ 2 จ่ายเงินวันละ 3.50 บาท หรือ 100 บาทต่อเดือน ได้สิทธิคุ้มครอง 4 กรณี มีเงินออม 50 บาทต่อเดือน และทางเลือกที่ 3 จ่ายเงินวันละ 10 บาท หรือ 300 บาทต่อเดือน ได้สิทธิคุ้มครอง 5 กรณี มีเงินออม 150 บาทต่อเดือน

พลตำรวจเอก อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า ยังมีแรงงานที่ประกอบอาชีพอิสระอยู่จำนวนมากยังไม่ได้รับการดูแล ไม่มีหลักประกันทางสังคม จึงมอบนโยบายเน้นหนักให้สำนักงานประกันสังคมเร่งส่งเสริมผลักดันสร้างการรับรู้ให้แรงงานอิสระเข้าประกันสังคมมาตรา 40 โดยวางเป้าหมายเพิ่มจำนวนแรงงานอิสระในระบบประกันสังคม 5 ล้านคน ภายใน 5 ปี รวมทั้งปรับปรุงแก้ไขกฎระเบียบต่างๆ ให้เหมาะสมกับสถานการณ์ปัจจุบัน อาทิ พิจารณาปรับขยายอายุการสมัครประกันสังคมมาตรา 40

ด้านนายภานุวัฒน์  รักษาศรี อายุ 36 ปี อาชีพขับรถแท็กซี่ กล่าวว่า อดีตเคยทำงานในบริษัทมาก่อนและเป็นผู้ประกันตนในระบบประกันสังคม เมื่อออกจากงานมาทำอาชีพอิสระ ไม่เคยรู้ว่าอาชีพอิสระจะสมัครเข้าประกันสังคมด้วยตนเองได้ พอทราบจาการประชาสัมพันธ์จึงสมัครเป็นผู้ประกันตนมาตรา 40 เลือกจ่ายเงินเดือนละ 100 บาทมาตลอดระยะเวลา 1 ปี เนื่องจากไม่รู้ว่าอนาคตจะเกิดอะไรขึ้น ประกันสังคมสามารถประกันความเสี่ยงบางอย่างได้

แรงงานที่ประกอบอาชีพอิสระ หรือผู้สนใจสมัครเป็นผู้ประกันตนมาตรา 40 ในระบบประกันสังคม ต้องมีอายุ 15-60 ปี ไม่ต้องตรวจสุขภาพ ใช้บัตรประชาชนเพียงใบเดียวสมัครได้ที่สำนักงานประกันสังคมกรุงเทพมหานครและทุกจังหวัดทั่วประเทศ เมื่อสมัครแล้วสามารถเลือกการจ่ายเงินสมทบได้หลายช่องทาง อาทิ เซเว่น อีเลฟเว่น ธนาคาร เคาน์เตอร์บิ๊กซี/โลตัส และตู้บุญเติม โดยไม่เสียค่าธรรมเนียมการจ่ายเงิน สอบถามเพิ่มเติมได้ที่ สายด่วน 1506 ตลอด 24 ชั่วโมง